Kymmenettuhannet ihmiset osoittivat jälleen mieltään Ranskassa.

Pariisissa poliisi käytti lauantaina kyynelkaasua mielenosoittajia vastaan, kun presidentti Emmanuel Macronin hallintoa vastustavat ”keltaliivit” olivat liikkeellä jo 19. peräkkäisenä viikonloppuna.

Pääkaupungissa sotilaat olivat ensimmäistä kertaa poliisin tukena. Levottomuudet eivät yltyneet yhtä pahoiksi kuin viikko sitten, jolloin Champs-Elysees -kadun liikkeitä vandalisoitiin.

Mielenosoitus oli pääosin rauhallinen, mutta iltapäivällä poliisi turvautui kyynelkaasuun lähellä Boulevard de Strasbourgia. Jotkut protestoijat sytyttivät roskiksia palamaan.

Poliiseilla riitti jälleen töitä pääkaupungin kaduilla.­

Yhteenottoja nähtiin myös Lillessä, Lyonissa, Nantes’ssa, Toulousessa, Montpellier’ssä ja Nizzassa.

Keltaliiviliikkeen mielenosoitukset käynnistyivät viime vuoden marraskuussa, kun hallitus päätti korottaa polttoaineveroaan. Ranskan talouteenkin vaikuttaneita protesteja ovat sävyttäneet väkivalta ja ryöstely.

Tällä kertaa mielenosoittajia ei päästetty Champs-Elysees -kadulle, joten kokoontuminen tapahtui Pariisin eteläosassa. He ylittivät Seine-joen ja päätyivät Sacre-Coeurin basilikan luo. Kuuluisan kirkon huipulle levitettiin keltainen suojapeite, jonka viranomaiset kävivät hakemassa nopeasti pois.

Pariisin mielenosoitukseen osallistui noin 5 000 ihmistä.­

Sisäministeri Christophe Castanerin mukaan viranomaiset ovat hoitaneet tuoreimmat mielenosoitukset mallikkaasti.

– Oikeita metodeja on käytetty, ja tulokset ovat nähtävillä, Castaner sanoi televisiossa.

Hänen mukaansa poliisi on takavarikoinut ihmisiltä muun muassa baseball-mailoja ja naamioita. Lauantaina pidätettiin noin 170 henkilöä.

Ympäri maata mieltä osoitti lauantaina reilut 40 000 ihmistä. Pariisissa mielenosoittajia oli noin 5 000.

Kirkon huipulle levitettiin keltainen suojapeite, jonka viranomaiset hakivat nopeasti pois.­

Lähde: Reuters